O persoană supranumită “Rege Tik-Tok” s-a plâns de faptul că vrea să fie cinstit, să-și plătească taxele, dar nu știe cum. Mai mult, nu știa care e cadrul legal, deși este vorba despre Codul fiscal. Veniturile din Tik-Tok sunt precum cele de la videochat. Aplicația le numește donații/cadouri, dar ele nu sunt așa ceva. Ele sunt venituri. Donație e considerată pentru cel care dă, nu pentru cel care primește.
*Facem referire la asemănarea cu videochatul pentru că Tik-Tok a împrumut din acel domeniu sistemul respectiv de donații prin care fac oamenii bani. Așa cum au fost puse la plată de ANAF videochatistele anii trecuți (unele chiar puse să dea și TVA pentru că au depășit 300.000 lei), există așadar precedent să se întâmple asta și cu persoanele care câștigă bani prin Tik-Tok.
HotNews.ro chiar a participat anul trecut la unul dintre seminariile ANAF, iar reprezentanții instituției au spus că și acelea sunt impozabile.
*Am cerut ajutorul lui Cornel Grama, consultant fiscal, în realizarea acestui material.
Pe internet există mai mulți „regi Tik-Tok”. Noi facem referire la cel care a apărut în presă zilele trecute și a spus că vrea să fie cinstit.
Acea persoană spunea că la un singur clip a primit circa 60.000 euro (298.800 lei), dar poate că a încasat mai mult. Din declarațiile sale înțelegem că a primit banii în acest an (deci ar trebui să plătească în 2025), dar dacă a primit sume similare și în 2023 (plata se face în 2024 până la 27 mai), atunci trebuie să știe câteva lucruri.
În ceea ce privește plata taxelor, aici sunt două variante, la fel cum se întâmplă și în cazul persoanelor care fac videochat:
1. Drepturi de autor: dacă este și salariat, atunci va plăti doar impozit pe venit.
Dacă nu este salariat, va plăti și CAS plus CASS plafonat la 6, 12 sau 24 de salarii minime.
În ceea ce privește impozitul, la el se aplică o deducere de 40%.
Un exemplu de calcul făcut de Cornel Grama:
Impozit: (298.800 – 40% cheltuieli forfetare) x 10% = (298.800 – 119.520) x10% = 179.280 x 10% = 17.928 lei.
Practic e 6% la suma brută încasată. ( 298.800 x 6% = 17.928 lei)
CAS : 24x salariul minim x 25%
CASS : 24 x salariul minim x 10%
2. Activități independente – PFA
Dacă și-a făcut PFA, atunci va plăti taxele clasice despre care HotNews.ro a tot scris în ultimii ani: impozit pe venit, CAS și CASS (la fel ca mai sus, acestea din urmă au aceleași plafoane).
În ambele cazuri trebuie să depună Declarația unică. Dacă veniturile sunt în 2023, va trebui să plătească în acest an. Dacă sunt realizate în 2024, atunci în 2025.
Presupunând că veniturile sunt de 298.800 de lei dar în 2023, dacă ar fi PFA ar plăti, cumulat, în jurul a 53.280 lei
Dacă veniturile sunt în acest an, atunci anul viitor va plăti plafonat la CASS la 60 de salarii minime (pentru că depășește acel plafon). La 298.800 ar însemna o sumă totală de plată (impozit+CAS+CASS) de 65.520
Evident, dacă are mai mult, suma este alta. Acesta este doar un exercițiu pentru a înțelege ce are de plată. Sumele exacte primite doar el le știe.
În ceea ce privește modul de completare a Declarației Unice 2024, HotNews.ro a realizat un ghid video cu ajutorul consultantului fiscal. Găsiți exemple și în privința drepturilor de autor.
Sursă foto: Dreamstime.com